इंस्टीट्यूट ऑफ एमिनेंस विवाद: केंद्र ने देश के छह उच्चतर शिक्षण संस्थानों को इंस्टीट्यूट ऑफ एमिनेंस की सूची में शामिल किया है। इसमें जियो इंस्टीट्यूट को निजी संस्थान के वर्ग में स्थान दिया गया, लेकिन इसको लेकर विवाद हो गया। विरोधियों का कहना है कि जो संस्थान अभी अस्तित्व में ही नहीं आया है, उसे एमिनेंस की सूची में कैसे शामिल किया जा सकता है। विवाद बढ़ने पर मानव संसाधन विकास मंत्रालय को सफाई देनी पड़ी। मंत्रालय ने कहा कि जियो इंस्टीट्यूट को ग्रीनफील्ड श्रेणी के तहत चुना गया है। इस श्रेणी में नए संस्थानों को जगह दी जाती है। बता दें कि आईआईटी दिल्ली, आईआईटी बांबे और आईआईएससी बेंगलुरु को सार्वजनिक शिक्षण संस्थान की श्रेणी में इस सूची में शामिल किया गया है। निजी संस्थानों की श्रेणी में मणिपाल एकेडमी ऑफ हायर एजुकेशन, बिट्स पिलानी और जियो इंस्टीट्यूट को जगह दी गई है।